захирах газрын радио холбооны курст үлдээсэн юм. Одоогийн УБИС-ийн хойхно, Биеийн тамир спортын ордны зүүхэнтэй байрлаж байлаа. Сард 6 төгрөгийн цалин авдаг байсан юмдаг. 1936 оны шувтаргаар нэг шөнө Холбооны ерөнхий захирах газраас дуудаж, Өвгөн бид хоёрыг Радио товчоо /радио бюро/ гэдэгт /одоогийн холбооны яамны суурь/ авчирч, “энэ цагаас эхэлж та хоёр энд ажиллах болно” гэсэн юм. Хожим мэдэхнээ урьд нь тэнд ажиллаж байсан Эрдэнэ, Ядамсүрэн гэдэг хоёр радистыг “эсэргүү нарын гэр бүл” гээд ажлаас нь халчихсан юм билээ. -Холбооны ерөнхий захирах газрын төвийн холбоонд ажиллах болжээ дээ? -Төвийн холбоо нь холбооны бүх төрлийн үйлчилгээний салбаруудыг шууд удирддаг байсан юм. Радио, холбоо, цахилгаан холбоо, шуудан холбоо, телефон харилцааг хариуцна. Телефон харилцаа нь гар ажиллагаатай 500-1500 номертой. Нэг ээлжинд 8-10 телефон залгагч ажилладаг байлаа. Улаан-Үдтэй боронзон холбоотой байсан юм. Би 1937- 1941 онд радио холбоонд ажилласан. Зөвлөлтийн мэргэжилтэн Резанцев гэдэг хүн ирж, тоног төхөөрөмж нэмэгдэж, ТАСС-ын мэдээг агаараар хүлээж авдаг болсон юм. Ждановын илтгэл, их хурлын тогтоол зэрэг ЗХУКН-ын 17-р их хурлын материалыг агаараар хүлээн авч орос хэл дээр 5 хувь машиндаж, НТХ, Засгийн газар, ДЯЯ, БХЯ-ны зөвлөх болон ЗХУ-ын Элчин сайдад тараадаг байлаа. Өдөрт 60-70 мянга, зарим үед 120 мянган үгтэ мэдээ ирнэ. Резанцов гуай бид хоёр ажлаа дийлэхээ больж, Зөвлөлтийн ЭСЯ- наас тав, Монголд ажиллаж байсан Зөвлөлтийн 17-р ангийн холбооноос нэг тасаг цэрэг хүч нэмэгдүүлэн авч өдөр шөнөгүй ажиллаж, мэдээ материалыг цагт нь бэлэн болгож байсан юм. Чихэвчээ чихнээсээ салгахгүй явж бие засаж байсан гээд л бодчих. Нойр гэдэг тун аюултай юм байдаг. Дэргэдээ аягатай хүйтэн ус тавьж нүдээ норгоод байхад л 5 минут хүрэхгүй нүд анилдаж зүүрмэглэж эхэлдэг юм. Нэг өдөр зөвлөх маань нүднийхээ зовхийг модоор тэвхэдчихсэн харагдав. Би бас тэвхэдчихье гэсэнд “чи чадахгүй өвдөнө” гэлээ. Намайг гуйгаад байгаад шүдэнзний модыг дундуур нь яг тэгшхэн хувааж нүдийг маань тэвхдэж өгсөн чинь өвдөж байна гэж жигтэйхэн. Хоёр цагийн дараа мэдээ алдаж өвдөхөө больчихов. Нүдний зовхи нүдний нимгэн хальсыг үргэлж чиглэдэг учраас чийглэхээ больчихоор нүдний өнгөн хальс хатаж, дараа нь тэвхэдсэн модоо авсан ч нүд огт цавчихгүй, нэг гөлийсөн амьтан болчихдог юм билээ. Ингэж 45 хоног нойргүй зөвхөн талх, цайгаар хооллож ажилласан юмдаг. Энэ бол 1938 оны явдал. 1939 онд Хасан нуур, Халх голын байлдааны үед Баянтүмэнтэй шөнө өдөргүй агаарын холбоо барьж, дайны мэдээ сэлтийг хүлээн авч залгуулж байлаа. ЗХУ-ын Элчин сайд Москватай шууд холбоотой байх шаардлага гарав. Москватай холбож ажилласан юм. Нэг хөгтэй бөгөөд сургамжтай тохиолдол санаанаас ер гардаггүй. ТАСС-ын мэдээний лентэн дээр гарсан морз үсгийг хуулж орос бичгийн машин дээр цохидог байв. Дотоод яаман дээр дуудагдлаа. “Чи ямар санаатай ТАСС-ын материалыг гуйвуулж цохьсон бэ? Гэж байна. Тийм юм огт хийгээгүй гэдгээ хэлэв. Хэдэнтээ тулгаж байцаагаад эцэст нь Скурлатов гэдэг орос хүнээр шалгууллаа. Агаар муугаас аппаратын бичлэгт нэг цэг алдсанаас “Сталин бүргэдүүд” гэдэг үгийг “Италины бүргэдүүд” гэж бичигджээ. Хүлээн авсан материалын лентийг сар, өдөр, цаг, минутаар нь чанд хадгалдаг байсны ачаар л аврагдсан юм. -Монголын Иргэний агаарын тээврийн 70 жилийн ой боллоо. Та анхны нисэх курсын